Saopštenje:
Potpisan Sporazum o razumijevanju sa opštinom Veliki Međer (Republika Slovačka)

Delegacija opštine Mojkovac na čelu sa predśednikom opštine Dejanom Medojevićem, pośetila je opštinu Veliki Međer (Veľký Meder/Nagymegyer), Republika Slovačka (Slovenská republika). Tom prilikom predśednik opštine Veliki Međer gospodin JUDr. Samuel Lojkovič, upriličio je svečani prijem u upravnoj zgradi opštine povodom potpisivanja Sporazuma o razumijevanju.
Predśednik Dejan Medojević je na prijemu istakao slavnu istoriju Mojkovca i posebno Mojkovačku bitku, čiji završetak je obilježio početak sloma crnogorskoga naroda i utapanja u druge države, on je istakao značaj NVO Crnogorsko-slovačko prijateljstvo, koja je napravila prve korake u uspostavljanju saradnje na području Republike Slovačke po pitanju istorijski značajnih događaja koji vežu naše dvije države. Predśednik Dejan Medojević je istakao zainteresovanost za budućom saradnjom posebno u smislu obilježavanja groblja na kojem su sahranjeni između ostalih i Crnogorci, imajući u vidu da su dugi vremenski period bili nepravedno zapostavljeni od strane prethodnih država različitog uređenja, čiji je dio bila i Crna Gora. Ova prilika je iskorišćenja za podrobnije upoznavanje domaćina iz opštine Veliki Međer, o skorom ulasku Crne Gore u NATO savez, kao i ubrzani tok pregovora i očekivanjima o ulasku u Evropsku uniju, što je svakako razlog više za uspostavljanjem saradnje između ove dvije opštine, jer su mogućnosti za zajedničke projekte iz raznih oblasti iz EU fondova zaista velike, posebno ako se uzmu u obzir približno jednak broj stanovnika ovih opština i prirodni potencijali kojima raspolažu.

Predśednik opštine Veliki Međer gospodin JUDr. Samuel Lojkovič, je izrazio svoje lično zadovoljstvo povodom organizovanog sastanka na nivou dvije opštine, a ovom prilikom je istakao istorijski značaj Velikog Međera, kao mjesta koje je uvijek istorijski bilo bitno za čitav pripadajući region. U tom smislu istakao je kulturne svečanosti koje se u Velikom Međeru organizuju u čast dobijanja statusa grada i slično. Takođe, on je istakao da je 1918. godine nažalost na teritoriji Velikog Međera postojao logor u kojem su između ostalih bili internirani i Crnogorci, a imajući u vidu da se iduće 2018. godine, navršava 100 godina od događaja koji u svojoj suštini predstavljaju osnov današnje pośete delegacije Mojkovca, on je predložio da se tim povodom 2018. godine u isto vrijeme u ove  dvije opštine obilježi stradanje Crnogoraca u navedenom logoru. 
U skladu sa tim, on je istakao da je njihova obaveza čuvanje i održavanje groblja na kojem su Crnogorci sahranjeni i da su uvijek spremni da sarađuju sa svim zainteresovanim stranama, odnosno da će groblje uvijek biti otvoreno kako za potomke stradalih Crnogoraca tako i za delegacije iz Crne Gore i slično. 
Kada su u pitanju fondovi Evropske unije, predśednik opštine Veliki Međer gospodin JUDr. Samuel Lojkovič je izrazio spremnost za saradnju na međuopštinskom nivou kroz posebne evropske fondove, a u tom smislu je istakao i saradnju sa opštinom Požga iz Hrvatske.

Imajući u vidu i dobru međuopštinsku praksu,  predśednik Dejan Medojević je istakao saradnju u raznim oblastima sa opštinama iz drugih država i to sa opštinama: Belišće –Hrvatska, Višegrad – Bosna i Hercegovina, Sombor – Srbija, Nova Varoš – Srbija, Idrija – Slovenija i Ingolštat – SR Njemačka. U tom dijelu je dodao da je širenje prijateljstva od izuzetnog značaja za Mojkovac, pa u tom smislu i ovaj sastanak predstavlja početak ostvarivanja saradnje sa opštinom Veliki Međer na mnogim poljima, a posebno u onom dijelu koji se tiče fondova Evropske unije. 

Ovom prilikom predśednik Dejan Medojević je istakao izuzetno prijateljstvo između država Slovačke i Crne Gore, koje se konstantno ogleda u podršci svih dosadašnjih ambasadora Slovačke u Crnoj Gori, a posebno sadašnjeg ministra vanjskih i evropskih poslova Republike Slovačke gospodina Miroslava Lajčaka.
Razmijenjena su i mišljenja po pitanju eventualnog udruživanja tri opštine Mojkovac – Sombor – Veliki Međer, na realizaciji projekata iz fondova Evropske unije. 
Sastanku je prisustvovao i profesor Laszlo Varga koji je svojim naučnim radom kao i svesrdnom pomoći u dostavljanju podataka sa imenima stradalih Crnogoraca, učinio izuzetni doprinos rasvjetljavanju jednog istorijski veoma bitnog momenta za Crnu Goru, na čemu su mu se posebno zahvalili svi predstavnici delegacije opštine Mojkovac. 

Na kraju upriličenog prijema potpisan je Sporazum o razumijevanju između opština Mojkovac (Crna Gora) i opštine Veliki Međer (Republika Slovačka).

Delegacija opštine Mojkovac je nakon potpisivanja Sporazuma o razumijevanju pośetila groblje na kojem su sahranjeni Crnogorci koji su bili internirani u logoru u Velikom Međeru za vrijeme Prvog svjetskog rata. 
Tom prilikom je shodno običaju položen vijenac sa cvijećem za sve stradalnike, čijim su se sjenima poklonili svi prisutni.  

